Akken i nwala Belɛid yekker-d deg yiwet n twacult yeɣran, ladɣa yemma-s tuɣ-itt dtaselmadt, deg useggas wis semmus i yekcem Belɛid ad yelmed tafransist imi yella d uḥric, yufrar gar tezyiwin-is, anemhal n uɣerbaz-nni yesɛedda-t ɣer tneɣrit tunnigt, tin i yettwelhen i yiqbayliyen ara ilemden tafransist. Deg tlemmast n useggas, Belɛid, yuɣal d amezwaru di tneɣrit-is . Syin akkin, iruḥ ɣer gma-s ɣer Fransa di leɛemr-is 11 n yiseggasen, anda ikemmel tizrawin-ines almi yuɣal d ameqqran. Maca ayen i t-yeğğan ad yaweḍ lebɣi-s, d tizrawin-nni i as-yeldin allen-is i wakken ad yessebɛed tamuɣli-s.